遊仙  其六
作者：釋文珦
朝代：宋

paragraphs: 青峰萬仞高，雲路多盤紆。
松柏冬不凋，懸溜成石膚。
上有逍遥天，元心與道俱。
長揖謝塵凡，放情常晏如。
唯服玉石脂，千年貌不枯。
命我登仙壇，壇名號玄都。
天風起西極，日月生東隅。
神仙遞升降，鸞鶴相號呼。
拍肩友洪崖，揮手招麻姑。
流目極昭曠，使我隘九區。
山中有至樂，功名焉足圖。